b'\n_START_ARTICLE_\nComuna Mih\xc4\x83e\xc8\x99ti, Arge\xc8\x99\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen nord-estul jude\xc8\x9bului, pe malurile R\xc3\xa2ului T\xc3\xa2rgului, acolo unde acesta prime\xc8\x99te apele afluen\xc8\x9bilor Ruda \xc8\x99i Dr\xc4\x83ghici. Este str\xc4\x83b\xc4\x83tut de \xc8\x99oseaua na\xc8\x9bional\xc4\x83 DN73, care leag\xc4\x83 Pite\xc8\x99tiul de C\xc3\xa2mpulung. L\xc3\xa2ng\xc4\x83 Rudari, din acest drum se ramific\xc4\x83 \xc8\x99oseaua jude\xc8\x9bean\xc4\x83 DJ738, care duce spre nord la Poienarii de Muscel \xc8\x99i Schitu Gole\xc8\x99ti (unde se termin\xc4\x83 \xc3\xaen acela\xc8\x99i DN73).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Mih\xc4\x83e\xc8\x99ti se ridic\xc4\x83 la 5.909 locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 5.882\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (75,9%), cu o minoritate de romi (19,5%). Pentru 4,5% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (92,1%), dar exist\xc4\x83 \xc8\x99i minorit\xc4\x83\xc8\x9bi de penticostali (2,44%) \xc8\x99i cre\xc8\x99tini dup\xc4\x83 evanghelie (1,12%). Pentru 3,88% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa R\xc3\xa2urile a jude\xc8\x9bului Muscel \xc8\x99i era format\xc4\x83 din satele Mih\xc4\x83e\xc8\x99ti, Valea Bradului, Geabelea \xc8\x99i Furnico\xc8\x99i, av\xc3\xa2nd \xc3\xaen total 780 de locuitori. Existau aici cinci mori, o \xc8\x99coal\xc4\x83 mixt\xc4\x83 fondat\xc4\x83 \xc3\xaen 1834 \xc3\xaen timpul domniei lui Alexandru Ghica \xc8\x99i trei biserici (la Mih\xc4\x83e\xc8\x99ti, Valea Bradului \xc8\x99i Furnico\xc8\x99i). La acea vreme, pe teritoriul actual al comunei mai func\xc8\x9bionau \xc3\xaen aceea\xc8\x99i plas\xc4\x83 \xc8\x99i comunele Dr\xc4\x83ghiciu \xc8\x99i Valea Popii. Prima, av\xc3\xa2nd 1001 locuitori ce tr\xc4\x83iau \xc3\xaen 240 de case \xc3\xaen singurul sat, \xc8\x99i \xc3\xaen ea existau o fabric\xc4\x83 de scaune cu mecanisme ac\xc8\x9bionate hidroenergetic, apar\xc8\x9bin\xc3\xa2nd lui Anast. I. Chirvasi; o biseric\xc4\x83 zidit\xc4\x83 \xc3\xaen 1854 \xc8\x99i o \xc8\x99coal\xc4\x83 cu 72 de elevi (dintre care 6 fete). \xc3\x8en comuna Valea Popii tr\xc4\x83iau 1346 de locuitori \xc3\xaen satele Valea Popii, V\xc4\x83carea \xc8\x99i Huluba._NEWLINE_Anuarul Socec din 1925 consemneaz\xc4\x83 comuna drept re\xc8\x99edin\xc8\x9b\xc4\x83 a pl\xc4\x83\xc8\x99ii R\xc3\xa2urile, av\xc3\xa2nd 1171 de locuitori \xc3\xaen satele C\xc4\x83lceasa, Furnico\xc8\x99i, Geabelea, Mih\xc4\x83e\xc8\x99ti \xc8\x99i Valea Bradului. Comuna Dr\xc4\x83ghici avea 1772 de locuitori \xc3\xaen unicul ei sat, iar comuna Valea Popii avea 1275 de locuitori \xc3\xaen satele Huluba \xc8\x99i Valea Popii._NEWLINE_\xc3\x8en 1950, comunele au fost transferate raionului Muscel din regiunea Arge\xc8\x99, iar in 1968 au trecut la jude\xc8\x9bul Arge\xc8\x99. La acea dat\xc4\x83, comuna Valea Popii disp\xc4\x83ruse, iar comuna Dr\xc4\x83ghici a fost desfiin\xc8\x9bat\xc4\x83 cu acea ocazie, satele lor trec\xc3\xa2nd la comuna Mih\xc4\x83e\xc8\x99ti.\n_START_SECTION_\nMonumente istorice\n_START_PARAGRAPH_\n\xc3\x8en comuna Mih\xc4\x83e\xc8\x99ti se g\xc4\x83sesc bisericile \xe2\x80\x9eSf\xc3\xa2ntul Ioan Botez\xc4\x83torul\xe2\x80\x9d din Furnico\xc8\x99i (dat\xc3\xa2nd din 1810) \xc8\x99i \xe2\x80\x9eSf\xc3\xa2ntul Nicolae\xe2\x80\x9d (1767) din Valea Bradului, ambele monumente istorice de arhitectur\xc4\x83 de interes na\xc8\x9bional. \xc3\x8en rest, alte dou\xc4\x83 obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Arge\xc8\x99 ca monumente de interes local: \xc8\x99coala veche (\xc3\xaenceputul secolului al XX-lea) din satul Mih\xc4\x83e\xc8\x99ti; \xc8\x99i casa Iorgulescu (secolul al XIX-lea) din satul Dr\xc4\x83ghici.'